Strategien strækker sig over fire år, og skal skabe flere døgntilbud, end der findes i Nordjylland i dag. De første spadestik tages allerede i år, og arbejdet forventes helt færdigt i 2012. I Aars er der allerede to afdelinger, men de nedlægges til fordel for et nyt samlet tilbud, der dermed udvides med to pladser. - Der er flere steder tale om utidssvarende gamle og små bygninger. Derfor bygger vi i første omgang nyt i Aars. Det får både børnene og familierne gavn af, siger Lars Mathiesen, direktør i Region Nordjylland og medlem af arbejdsgruppen, i en pressemedelelse. Det endelige antal af pladser vides først efter byggeriet i Aars, som forventes færdigt allerede i år, og når byggeriet af en ny afdeling i Aalborg på 16 pladser er afsluttet i 2010. Først derefter begynder sammenlægningen af nuværende afdelinger i nord-området. En ny afdeling med plads til mellem 10 og 16 børn opføres i enten Hjørring, Brønderslev eller Frederikshavn Kommune.

Referat:
Regionsrådet godkendte tirsdag en udviklingsstrategi for organisationen Specialbørnehjemmene, som sikrer flere pladser til børn og unge med svære handicap.